作者：王迈
词牌/韵律：沁园春

paragraphs: 首尾四年，台省好官，都做一回。
便前头更有，合当做底，何妨且恁，猛省归来。
甲第新成，开尊行乐，脆管繁弦十二钗。
回头笑，这狂生无用，削尽官阶。
狂生真个狂哉。
泼性气年来全未灰。
有龙鳞凤翼，不能攀附，牛衣渔具，早已安排。
烂煮园蔬，熟煨山芋，白发苍颜穷秀才。
官休做，莫狂无处著，送去琼崖。